(ສພຊ) ກອງປະຊຸມຮ່ວມລະຫວ່າງຄະນະປະຈໍາສະພາແຫ່ງຊາດ (ຄປຈສພຊ) ກັບລັດຖະບານ ກ່ຽວກັບວຽກງານກວດສອບ ແລະ ການກວດກາ ໄດ້ຈັດຂຶ້ນໃນວັນສຸກທີ 13 ກັນຍາ 2017 ທີ່ຫ້ອງປະຊຸມຂອງຫ້ອງວ່າການສໍານັກງານນາຍົກລັດຖະມົນຕີ ໂດຍການເປັນທານຮ່ວມຂອງທ່ານ ນາງ ປານີ ຢາທໍ່ຕູ້ ປະທານສະພາແຫ່ງຊາດ (ສພຊ) ແລະ ທ່ານ ທອງລຸນ ສີສຸລິດ ນາຍົກລັດຖະມົນຕີ; ມີບັນດາທ່ານຮອງປະທານ ສພຊ, ຮອງນາຍົກລັດຖະມົນຕີ, ສະມາຊິກລັດຖະບານ, ກຳມະການຄະນະປະຈຳ ແລະ ປະທານກຳມາທິການສະພາແຫ່ງຊາດ ພ້ອມດ້ວຍວິຊາການຈາກລັດຖະບານ ແລະ ສພຊ ເຂົ້າຮ່ວມ.
ທັງນີ້, ກໍເພື່ອປຶກສາຫາລື ແລະ ຮ່ວມກັນຊອກຫາວິທີແກ້ໄຂບັນຫາພົ້ນເດັ່ນ ທີ່ກ່ຽວຂ້ອງກັບຜົນການກວດສອບບົດສະຫລຸບຂາດຕົວການຈັດຕັ້ງປະຕິບັດແຜນງົບປະ ມານແຫ່ງລັດ ສົກປີ 2015-2016; ເພື່ອຮັບຟັງການລາຍງານສະພາບໃນການຈັດຕັ້ງປະຕິບັດແກ້ໄຂຜົນການກວດສອບໃນໄລຍະຜ່ານມາຂອງອົງການກວດກາລັດຖະບານ ແລະ ເພື່ອຕິດຕາມກວດກາການຈັດຕັ້ງປະຕິບັດລັດຖະທຳມະນູນ, ກົດໝາຍ ແລະ ວິໄນແຜນການ-ການເງິນຂອງບັນດາຫົວໜ່ວຍງົບປະມານ.
ທ່ານ ນາງ ປານີ ຢາທໍ່ຕູ້ ໄດ້ມີຄໍາເຫັນໃນພິທີເປີດວ່າ: ຕະຫລອດໄລຍະຜ່ານມາ, ພັກ ແລະ ລັດຖະບານ ກໍຄືສະພາແຫ່ງຊາດ ໄດ້ເອົາໃຈໃສ່ຊີ້ນຳ ແລະ ສ້າງເງື່ອນໄຂອຳນວຍຄວາມສະດວກໃຫ້ແກ່ການຈັດຕັ້ງ ແລະ ການເຄື່ອນໄຫວວຽກງານກວດສອບ ດ້ວຍການວາງນະໂຍບາຍ ແລະ ການຫັນເປັນກົດໝາຍ, ພິເສດໃນການປັບປຸງລັດຖະທຳມະນູນສະບັບປີ 2015 ໄດ້ກຳນົດວຽກງານກວດສອບແຫ່ງລັດ ເປັນໝວດໜຶ່ງສະເພາະ ແລະ ໄດ້ກຳນົດແຈ້ງສິດໜ້າທີ່ຂອງອົງການກວດສອບແຫ່ງລັດ ເພື່ອເປັນບ່ອນອີງທາງດ້ານນິຕິກໍາໃຫ້ແກ່ການຈັດຕັ້ງ ແລະ ການເຄື່ອນໄຫວວຽກງານກວດສອບ ນັບມື້ໄດ້ຮັບການປັບປຸງ ແລະ ຍົກສູງທາງດ້ານຄຸນນະພາບດີຂຶ້ນເປັນກ້າວໆ. ຕະຫລອດໄລຍະຜ່ານມາ, ອົງການກວດສອບແຫ່ງລັດໄດ້ປະກອບສ່ວນສຳຄັນເຂົ້າໃນການກວດກາ, ການຄຸ້ມຄອງ, ການນຳໃຊ້ງົບປະມານ, ການເງິນ ແລະ ສັບສິນຂອງລັດຢູ່ໃນບັນດາຫົວໜ່ວຍງົບປະມານລັດໃນແຕ່ລະຂັ້ນໄດ້ຮັບໝາກຜົນສໍາຄັນໃນຫລາຍດ້ານ ເປັນຕົ້ນ: ສາມາດສະໜອງຂໍ້ມູນທີ່ມີຄຸນນະພາບ, ຈະແຈ້ງ ແລະ ເປັນໜ້າເຊື່ອຖືໃນການຄຸ້ມຄອງ, ນຳໃຊ້ງົບປະມານ ແລະ ຊັບສິນຂອງລັດໃຫ້ແກ່ສະພາແຫ່ງຊາດ ກໍຄືສະພາປະຊາຊົນແຂວງ ເພື່ອຕິດຕາມກວດກາ, ພິຈາລະນາ ແລະ ຮັບຮອງເອົາຜົນການກວດສອບບົດສະຫລຸບຂາດຕົວ ການຈັດຕັ້ງປະຕິບັດແຜນງົບປະມານແຫ່ງລັດ ປະຈໍາປີຜ່ານມາ ແລະ ເປັນບ່ອນອີງໃຫ້ແກ່ການພິຈາລະນາຮັບຮອງເອົາແຜນງົບປະມານແຫ່ງລັດ ແລະ ແຜນງົບປະມານທ້ອງຖິ່ນໃນແຕ່ລະປີ. ພ້ອມທັງສະໜອງຂໍ້ມູນໃຫ້ແກ່ລັດຖະບານ ກໍຄືບັນດາເປົ້າໝາຍຖືກກວດສອບ ເພື່ອເກັບກູ້ເງິນຄືນເຂົ້າງົບປະມານຂອງລັດ, ປັບປຸງການຄຸ້ມຄອງ ແລະ ການບໍລິຫານລັດ ທາງດ້ານງົບປະມານໃຫ້ຖືກຕ້ອງຕາມກົດໝາຍ ແລະ ລະບຽບການທີ່ກ່ຽວຂ້ອງ.
ຄຽງຄູ່ກັນນັ້ນ, ການກວດສອບງົບປະມານແຫ່ງລັດຍັງມີສິ່ງທ້າທາຍ ແລະ ຂໍ້ຄົງຄ້າງຈໍານວນໜຶ່ງ; ສະນັ້ນ, ເພື່ອເສີມຂະຫຍາຍດ້ານຕັ້ງໜ້າ ແລະ ສືບຕໍ່ແກ້ໄຂການລະເມີດກົດໝາຍ, ລະເມີດວິໄນແຜນການ-ການເງິນຢູ່ໃນບັນດາເປົ້າໝາຍທີ່ຖືກກວດສອບຢູ່ຂັ້ນສູນກາງ ແລະ ທ້ອງຖິ່ນນັ້ນ, ຈຶ່ງສະເໝີມາຍັງກອງປະຊຸມພິຈາລະນາບາງຂໍ້ມູນ ແລະ ຂໍ້ສະເໜີແນະທີ່ສຳຄັນ ເຊິ່ງອົງການກວດສອບແຫ່ງລັດໄດ້ສະເໜີຢູ່ໃນບົດລາຍງານສະຫລຸບຂາດຕົວການຈັດຕັ້ງປະຕິບັດງົບປະມານແຫ່ງລັດ ປະຈຳສົກປີ 2015-2016 ຕໍ່ກອງປະຊຸມຮ່ວມຄັ້ງນີ້ ເພື່ອໃຫ້ກອງປະຊຸມຊີ້ນໍາ ແລະ ມີຄວາມເປັນເອກະພາບ ກ່ອນທີ່ຈະລາຍງານຕໍ່ກອງປະຊຸມສະໄໝສາມັນເທື່ອທີ 4 ຂອງສະພາແຫ່ງຊາດຊຸດທີ VIII.
ກອງປະຊຸມໄດ້ຮັບຟັງການລາຍງານກ່ຽວກັບຜົນການກວດສອບບົດສະຫລຸບຂາດຕົວການຈັດຕັ້ງປະຕິບັດແຜນງົບປະມານແຫ່ງລັດ ສົກປີ 2015-2016 ຈາກທ່ານປະທານອົງການກວດສອບແຫ່ງລັດ, ລາຍງານກ່ຽວກັບສະພາບການຈັດຕັ້ງປະຕິບັດການແກ້ໄຂຜົນການກວດສອບບົດສະຫລຸບຂາດຕົວງົບປະມານແຫ່ງລັດ ສົກປີ 2013-2014 ແລະ ສົກປີ 2015-2016 ຈາກທ່ານຮອງນາຍົກລັດຖະມົນຕີ, ປະທານອົງການກວດກາລັດຖະບານ; ພ້ອມນັ້ນ, ຍັງໄດ້ຮັບຟັງການປະກອບຄຳເຫັນຕໍ່ຜົນການກວດກາ ຕາມຜົນການກວດສອບຂອງທ່ານປະທານກຳມາທິການແຜນການ, ການເງິນ ແລະ ການກວດສອບ ແລະ ທ່ານລັດຖະມົນຕີກະຊວງແຜນການ ແລະ ການລົງທຶນ, ຮັບຟັງຄຳເຫັນເຈາະຈີ້ມຈາກປະທານກອງປະຊຸມ ແລະ ຜູ້ແທນກອງປະຊຸມປະກອບຄຳຄິດຄຳເຫັນ.
ໂອກາດດັ່ງກ່າວ, ກອງປະຊຸມຍັງໄດ້ຮັບຟັງການສະເໜີຜ່ານມະຕິກອງປະຊຸມ ແລະ ພ້ອມກັນປະກອບຄຳຄິດຄຳເຫັນຕໍ່ເນື້ອໃນຮ່າງມະຕິກອງປະຊຸມດັ່ງກ່າວອີກດ້ວຍ.